AQSh sobiq prezidentining ukasi Jeb Bush tasodifan internetga 12 ming kishining shaxsiy ma’lumotlarini joyladi

AQSh sobiq prezidenti kichik Jorj Bushning ukasi, Florida shtati sobiq gubernatori Jeb Bush mashhurlik ketidan quvib xatolik tufayli internetga 12 ming kishining shaxsiy ma’lumotlarini joyladi, deya xabar bermoqda “TASS”.

AQSh prezidentligiga potensial nomzod o‘zining ochiqligi va texnik jihatdan puxtaligini ko‘rsatmoqchi bo‘ldi. Saytga gubernatorlik lavozimida sakkiz yil davomida fuqarolar bilan olib borilgan yozishmalarni joylab, Jeb Bush o‘zi bilmagan holda hamsuhbatlarining shaxsiy ma’lumotlari — ism-shariflari, tug‘ilgan yillari va ijtimoiy sug‘urta kartochkalari raqamlarini ham ommaga oshkor etdi.
Mutaxassislar ta’kidlashicha, bu ma’lumotlar jinoyatchilar tomonidan firibgarlik maqsadlarida foydalanilishi mumkin.
12-fevral, payshanba kuni Jeb Bushning saytidan ma’lumotlarning katta qismi o‘chirib tashlandi — hozir u yerda bir necha yuzta hujjat qolgan. “Biz har bitta akkauntni tahrirlab chiqdik”, — dedi siyosatchining vakili.